
PËR MIRATIMIN E KARAKTERISTIKAVE TEKNIKE TË PIKAVE  TË AKSESIT PA TEL NË ZONA TË VOGLA

Në mbështetje të nenit 100 të Kushtetutës dhe të pikës 5, të nenit 78, të ligjit nr. 54/2024, “Për komunikimet elektronike në Republikën e Shqipërisë”, me propozimin e zëvendëskryeministrit dhe ministër i Infrastrukturës dhe Energjisë, Këshilli i Ministrave

VENDOSI:

1. Miratimin e karakteristikave teknike të pikave të aksesit pa tel në zona të vogla, sipas tekstit të aneksit që i bashkëlidhet këtij vendimi.
2. Ngarkohen Ministria e Infrastrukturës dhe Energjisë dhe Autoriteti i Komunikimeve Elektronike dhe Postare  për zbatimin e këtij vendimi.
Ky vendim botohet në Fletoren Zyrtare dhe hyn në fuqi më 1 janar 2025.

KRYEMINISTËR
Edi Rama

ANEKS
KARAKTERISTIKAT TEKNIKE 
TË PIKAVE TË AKSESIT PA TEL NË ZONA TË VOGLA

Neni 1
Objekti dhe fusha e zbatimit

1. Ky dokument përcakton karakteristikat teknike dhe fizike të pikave të aksesit pa tel në zona të vogla.
2. Përcaktimet, sipas këtij dokumenti, nuk zbatohen për pikat e aksesit pa tel në zona të vogla për një sistem antenash aktive.

Neni 2
Përkufizime

Në këtë dokument, termat e mëposhtëm kanë këto kuptime:
1. “Fuqia rrezatuese izotropike ekuivalente” ose “EIRP-ja” nënkupton produktin e fuqisë së furnizuar në antenë dhe përforcimi i antenës në një drejtim të caktuar, në lidhje me një antenë izotropike (përforcimi absolut ose izotropik).
2. “Sistem antenash” nënkupton një pjesë hardware të një pike aksesi pa tel në zona të vogla, që rrezaton energji të radiofrekuencave, me qëllim ofrimin e lidhjes pa tel të përdoruesit fundor.
3. “Sistemi i antenës aktive” ose “AAS-ja” nënkupton një sistem antenash, ku amplituda apo faza ose të dyja, midis elementeve të antenës, rregullohen vazhdimisht duke rezultuar në një model antenash, që ndryshon në përgjigje të ndryshimeve afatshkurtra në një mjedis radio, duke përjashtuar formimin afatgjatë të rrezes me anim elektrik fiks për poshtë, në një pikë të aksesit pa tel në zona të vogla e pajisur me një AAS. Kjo e fundit është e integruar si pjesë e pikës së aksesit pa tel në zona të vogla.
4. “I brendshëm” ose “Indoor” nënkupton çdo hapësirë, përfshirë dhe mjetet e transportit, që kanë një strukturë të fiksuar ose të lëvizshme, tavan ose çati ose ndonjë pajisje që është në gjendje të mbulojë të gjithë hapësirën dhe që përveç dyerve, dritareve dhe vendkalimeve është tërësisht e mbyllur me mure ose anë, në mënyrë të përhershme ose të përkohshme, pavarësisht nga lloji i materialit të përdorur për çatinë, muret ose anët.
5. “Jashtë” ose “Outdoor” nënkupton çdo hapësirë   që nuk është e brendshme.  

Neni 3
Karakteristikat teknike dhe fizike

1.  Në zbatim të nenit 78, të ligjit nr. 54/2024, “Për komunikimet elektronike në Republikën e Shqipërisë”, pikat e aksesit pa tela në zona të vogla duhet të përmbushin kërkesat e standardeve të përshkruara në nenin 5, të këtij dokumenti dhe:
a) të jenë të sigurta, plotësisht të integruara në strukturën e tyre mbështetëse dhe të padukshme për publikun e gjerë; ose
b) të plotësojnë kushtet e përcaktuara në nenin 4, të këtij dokumenti. 
2. Kërkesat e përcaktuara sipas pikës 1 të këtij neni, nuk pengojnë përcaktimin dhe  zbatimin e niveleve të përgjithshme për fushat elektromagnetike në rastet e bashkëvendosjes ose grumbullimit, të pikave të aksesi pa tel në zona të vogla në një zonë lokale. 
3. Pikat e aksesit pa tel në zona të vogla duhet të sigurojnë respektimin e kufijve të zbatueshëm për ekspozimin e fushave elektromagnetike, në përputhje me legjislacionin në fuqi, përveç lejeve individuale, që lidhen me vendosjen e pikave të aksesit pa tel në zona të vogla.
4. Operatorët, që kanë vendosur pika aksesi pa tel në zona të vogla, me fuqi deri në 2 WAT ose 10 WAT, në përputhje me kushtet e përcaktuara në pikën 1, të këtij neni, njoftojnë AKEP-in brenda dy javësh nga vendosja e këtyre pikave të aksesit, duke njoftuar për datën e instalimit, vendndodhjen e tyre, si dhe kërkesat teknike, që plotësojnë sipas këtij neni.

Neni 4
Kushtet fizike për pikat e aksesit pa tel në zona të vogla

1. Në zbatim të shkronjës “b”, të pikës 1, të nenit 3, pikat e aksesit pa tel në zona të vogla duhet të përmbushin kushtet fizike, si më poshtë vijon:
a) Vëllimi i përgjithshëm i pjesës së dukshme për publikun e gjerë të një pike aksesi pa tel në zona të vogla, që shërben për një ose më shumë përdorues të spektrit radio nuk duhet të kalojë 30 litra;
b) Vëllimi i përgjithshëm i pjesëve të dukshme për publikun e gjerë të pikave të aksesit pa tel në zona të vogla të shumëfishta të ndara, duke përdorur të njëjtin infrastrukturë të stacionit për një sipërfaqeje individuale të kufizuar, si p.sh. një shtyllë drite, një semafor, një tabelë reklamuese ose një stacion autobusi nuk duhet të kaloj 30 litra;
c) Në rastet kur sistemi i antenës dhe elemente të tjera, si: një njësi radiofrekuence, një procesor digjital, një njësi ruajtëse, një sistem ftohjeje, një furnizues energjie elektrike, lidhjet kabllore, elemente të pasme ose elemente për tokëzim dhe fiksim, të pikave të aksesit pa tel në zona të vogla janë instaluar veçmas, çdo pjesë e saj, që tejkalon 30 litra duhet të jetë e padukshme për publikun e gjerë;
ç)  Pika e aksesit pa tel në zona të vogla duhet të ketë konsistencë vizuale me strukturën mbështetëse dhe të ketë një madhësi proporcionale në lidhje me madhësinë e përgjithshme të strukturës mbështetëse, formë të qëndrueshme, ngjyra neutrale, që përputhen ose përzihen me strukturën mbështetëse dhe kabllot e fshehura dhe nuk duhet, së bashku me pikat e tjera në zona të vogla pa tel, që janë instaluar tashmë në të njëjtin stacion ose në stacionet ngjitur, të krijojnë një pamje të përgjithshme të çrregullt;
d) Pesha e një pike aksesi pa tel në zona të vogla dhe forma e saj nuk duhet të imponojnë një përforcim strukturor të strukturë mbështetëse;
dh) Një pikë aksesi pa tel në zona të vogla të klasës së instalimit E10 (10 WAT) do të vendoset vetëm në ambiente të jashtme ose në hapësira të mëdha të brendshme, të cilat kanë lartësi tavani të paktën 4 m.

Neni 5
Kërkesat për zbatimin e standardeve

1. Vendosja e pikave të aksesit pa tel në zona të vogla duhet të jetë në përputhje me klasat e instalimit E0, E2 dhe E10, të përcaktuar në tabelën e seksionit 6.2.4 të standardit SSH EN 62232:2017, për përcaktimin e fuqisë së fushës së radiofrekukencave, densitetit të fuqisë dhe SAR, në afërsi të stacioneve bazë të radiokomunikacionit, për qëllim të vlerësimit të ekspozimit të njeriut. 
2. Në rastin e sistemeve të shumëfishta të antenave të bashkëvendosura (ose pjesëve të tyre) të një ose më shumë pikave të aksesit pa tel në zona të vogla subjekt i kësaj rregulloreje, kriteret për EIRP-të, të përfshira në standardin e përmendur në pikën 1, do të zbatohen për totalin e EIRP-it për të gjitha sistemet e antenave të bashkëvendosura (ose pjesëve të tyre).

Neni 6
Raportimi

AKEP-i publikon në faqen e tij një herë në vit një raport, bazuar në të dhënat e përftuara nga njoftimi i operatorëve, sipas pikës 4, të nenit 3, të këtij vendimi.

